প্রেম করে বিয়ে করেছিলেন তাঁরা। প্রথম থেকেই প্রবল আপত্তি ছিল মেয়ের পরিবারের। সেই কারণেই বাড়ি থেকে পালিয়ে গিয়ে বিয়ে করতে বাধ্য হন স্বপ্না মণ্ডল ও সৌমিত্র নাইয়া। ভাবতেও পারেননি এর জন্য কত বড় মাশুল গুনতে হবে। 
বিয়ের পরে কেটে গিয়েছে দেড় বছর। মাঝের সময়টায় দুই পরিবারের মধ্যে নানান অশান্তি লেগেই ছিল। স্বপ্নার বাবা-সহ তাঁর পরিবারের অন্যান্য সদস্যরাও সৌমিত্রকে খুনের হুমকি দিতেন বলে অভিযোগ। 
সৌমিত্র পেশাগত ভাবে ক্যাটারিংয়ের সঙ্গে যুক্ত। গড়িয়া, সোনারপুর এলাকার বিভিন্ন জায়গায় পেশার কারণে যাতায়াত ছিল তাঁর। দিন তিনেক আগে সৌমিত্রের মোবাইলে কাজের বরাত দেওয়ার জন্য একটি ফোন আসে। সেই মোতাবেক ৩০ জুন বিকেলে বাড়ি থেকে বেরিয়ে সোনারপুর স্টেশনে আসেন তিনি। 

এই বিষয়ে অন্যান্য খবর

শহরে ফের শিউরে ওঠার মতো নৃশংস ঘটনা, ঘটনায় হাত স্বামীর?
ছেলের হাতে প্রাণ গেল বাবার! নৃশংসতায় শিউরে উঠতে হয়


দুই যুবক এসে তাঁর সঙ্গে দেখা করে। তারা ক্যাটারিং মালিকের কাছে নিয়ে যাওয়ার কথা বলে নিজেদের বাইকে তোলে সৌমিত্রকে। অভিযোগ, সৌমিত্রকে নিয়ে নরেন্দ্রপুর রথতলা মোড়ের কাছে শালিমার কোম্পানির গেটের ভিতরে অন্ধকারে নামিয়ে পেটে পর পর দুটি গুলি করে পালিয়ে যায় দুষ্কৃতীরা।
স্থানীয়রা তাঁকে সুভাষগ্রাম ব্লক প্রাথমিক হাসপাতালে নিয়ে গেলে চিকিৎসকরা তাঁকে মৃত বলে ঘোষণা করেন। সৌমিত্রের জীবনতলার বাড়িতে নেমে আসে শোকের ছায়া। 
ঘটনার পরের দিন সৌমিত্রের শ্বশুর প্রবীরকুমার মণ্ডল আসেন মেয়ের শ্বশুরবাড়িতে। অভিযোগ, সবাইকে চমকে দিয়ে তিনি দু’লক্ষ টাকা দিতে চান। স্বাভাবিক ভাবেই, সকলের সন্দেহ হতে থাকে তাঁর এমন আচরণে। জামাইয়ের মৃত্যুতে শোকপ্রকাশের পরিবর্তে টাকা দিতে চাওয়ায় এলাকার লোকজন মারধরও করে তাঁকে। খবর যায় জীবনতলা থানায়। পুলিশ এসে আটক করে অভিযুক্তকে। পরে সোনারপুর থানার পুলিশের হাতে তুলে দেওয়া হয় তাঁকে।  
ঘটনার তদন্ত শুরু হয়েছে। এ বিষয়ে বারুইপুর জেলা পুলিশ সুপার অরিজিৎ সিনহা বলেন, “সৌমিত্র নাইয়া নামে এক যুবককে গুলি করে খুনের ঘটনায় এখনও পর্যন্ত আমরা দুজনকে আটক করেছি। ঘটনার তদন্ত চলছে।”